Með reglugerð sem samþykkt var nú rétt eftir áramótin , er Kolbeinsstaðahreppur formlega kominn í Mýrasýslu . Byggðaráð Borgarbyggðar fól sveitarstjóra á sínum tíma að óska eftir því við dómsmálaráðuneytið að Kolbeinsstaðahreppur færðist undir umdæmi Mýra - og Borgarfjarðarsýslu . Hreppurinn var einn þeirra fjögurra sveitarfélaga er í vor sameinuðust í nýtt sveitarfélag sem nú heitir Borgarbyggð og tilheyra hin sveitarfélögin Mýra - og Borgarfjarðarsýslu . Að sögn Stefáns Skarphéðinssonar , sýslumanns í Mýra - og Borgarfjarðarsýslu er ekki alveg nýtt að hreppurinn tilheyri umdæmi sýslumanns Mýrasýslu . Í gegnum tíðina hefur þetta verið á hreyfingu . Stundum voru Hnappadals - og Mýrasýsla saman í einu embætti og stundum ekki . Í manntal frá byrjun 19. aldar er Kolbeinsstaðahreppur talin með Mýrasýslu svo nú , nærri tveimur öldum síðar , eru þeir komnir á sama stað . Á myndinni er Eldborgarhraun og Eldborg í Mýrasýslu .